© 2022 Lisa M. Hendey

© AVE MARIA PRESS

P. O. BOX 428, Notre Dame

Indiana 46556, USA

www.avemariapress.com

Z amerického originálu:
5-Minute Prayers Around the Advent Wreath

Vydal © Zachej.sk, 2025

Preklad © Pavol Petrík

Grafika © Lýdia Valter

Redaktorka: Lenka Adamčíková Kostolanská

Jazyková korektúra: Martina Kostolanská

Biblické citáty sú uvedené podľa oficiálneho katolíckeho prekladu Svätého písma (SSV, 2023).

Pôvodnému vydaniu bol udelený:

Nihil obstat: Mons. Michael Heintz, PhD., Censor Librorum

Imprimatur: Kevin C. Rhoades, biskup Fort Wayne-South Bend, Fort Wayne, Indiana, 4. máj 2022

ISBN 978-80-8211-807-3 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom)
bez súhlasu vlastníka autorských práv.

Vitajte!

Adventné obdobie začíname sláviť štyri nedele pred 25. decembrom. Je pre nás pozvaním prežiť posledný mesiac v roku iným spôsobom, než nám káže svet. Naše kostoly vyzerajú inak. Hudba, modlitby a čítania zo Svätého písma ohlasujú začiatok niečoho nového. Naše farnosti sa ponárajú do fialových a ružových odtieňov a do posvätných hymnov tohto obdobia. Doma si pripravujeme adventné vence so sviecami a snažíme sa spomaliť tempo, aby sme sa mohli každý deň na krátku chvíľu pokojne stretnúť – či už osobne, alebo na diaľku. Svet založený na komercii nám pripomína, koľko dní nám ešte zostáva na vianočné nákupy. No my, ktorí chceme prežiť Adventné obdobie naplno, počítame tieto dni inak. Neodratúvame čas do rozbaľovania darčekov, ale do naplnenia Božích prisľúbení: pre každého z nás, ale aj pre celé ľudstvo a pre všetko stvorenie.

Cirkev nás oboznamuje s podstatou a zmyslom tohto posvätného obdobia. Advent má dvojaký charakter. Je to príprava na slávnosť Narodenia Pána, ktorou oslavujeme Ježišov príchod na svet v Betleheme. Zároveň ide o obdobie duchovnej obnovy, keď očakávame jeho druhý príchod v plnosti čias. Napokon, názov Advent pochádza z latinského slova adventus, čo znamená príchod. Tento výraz je prekladom gréckeho slova parousia, ktoré sa v Novom zákone používa na označenie druhého Kristovho príchodu. S nádejou sa modlím, aby táto knižka pomohla vám i vašim blízkym pripraviť si srdce a myseľ na znovuzrodenie Krista.

V posledných rokoch sme všetci prechádzali obdobím temnoty, strachu a veľkej neistoty. Stále sa vyrovnávame s následkami pandémie a globálnej nestability. No tieto mesiace strát a izolácie nám zároveň ponúkli čas a priestor na zamyslenie sa a prebudili v nás túžbu po lepšom svete. Možno nás vynútená prestávka v tradičných formách slávenia priviedla k úvahám nad tým, čo je v našom živote skutočne dôležité. Podnietila nás spoliehať sa na dôvernú vieru v Božiu prítomnosť a robiť všetko, čo je v našich možnostiach, aby sme milovali druhých a upevňovali vzťahy s nimi. Keď nebolo možné byť fyzicky nablízku rodine a priateľom, prehĺbilo to v nás lásku k nim a ešte viac posilnilo túžbu tráviť s nimi čas. Rozlúčky s tými, ktorí nás opustili, znovu zapálili našu nádej v spoločenstvo svätých. Nútené zotrvanie doma mnohým z nás pripomenulo, aký úžasný potenciál majú naše vlastné domovy, pretože sa môžu stať miestami modlitby a duchovného života.

Páči sa mi, že Adventné obdobie znamená začiatok nášho liturgického roka. Ako optimistka a plánovačka ho očakávam s rovnakým nadšením, s akým si na Nový rok dávam predsavzatia. Hoci hlboko milujem Boha a svoju katolícku vieru, uvedomujem si aj svoju neustálu potrebu spomaliť, spočinúť v Božom objatí a deliť sa o jeho lásku s druhými. Adventné obdobie ma pozýva nanovo objaviť, čo skutočne znamená byť vernou nasledovníčkou Ježiša Krista.

No Advent môže preletieť skôr, ako si to uvedomím! Môj čas sa rýchlo zaplní množstvom povinností a spoločenských stretnutí. Ľahko mi môže uniknúť to, čo je v tomto období roka najpodstatnejšie. Každý okamih zaberie upratovanie domácnosti a príprava nádherných rodinných tradícií. V snahe všetko stihnúť a vytvoriť nezabudnuteľné spomienky však často zabúdam pripraviť si srdce na slávenie narodenia Ježiša, vytvoriť mu priestor vo svojom každodennom živote a upriamiť svoju dušu na jeho slávny príchod na konci vekov.

Adventný veniec

Tradícia zapaľovania sviečok na adventnom venci a modlenia sa pri ňom pravdepodobne pochádza od nemeckých luteránov zo 16. storočia, hoci jej presný pôvod nie je známy. Vytvoriť si vlastný veniec je jednoduché; na internete sú dostupné rôzne návody. Základnými materiálmi, ktoré potrebujeme na jeho zhotovenie, sú štyri sviece a vetvičky vždyzelených stromov. Tie upevníme do kruhu, ktorý bude veľkosťou vyhovovať osobitnému modlitbovému priestoru v domácnosti. Pokiaľ ide o farby štyroch sviec, tradície sa líšia. V niektorých oblastiach sa používajú štyri biele sviece, v iných červené. V Spojených štátoch je najbežnejšia kombinácia jednej ružovej a troch fialových sviec. Dobre poslúžia lacné úzke sviece, ale aj hrubšie stĺpové či votívne sviece. Niektorí ľudia pridávajú stuhy alebo iné ozdoby, aby veniec získal viac farebnosti. Využite svoju tvorivosť a vytvorte si adventný veniec podľa svojich predstáv – či už jednoduchý, alebo bohato zdobený.

Kruh vždyzelených vetvičiek symbolizuje nekonečný prísľub večného života. Fialové sviece (alebo biele s fialovými stuhami) zdôrazňujú vážnosť tohto obdobia a vyzývajú nás na trpezlivé očakávanie so zrakom upretým na Krista. Ružová svieca (alebo biela s ružovou stuhou) nám pripomína, aby sme sa radovali z blížiacich sa Vianoc. Počas prvého týždňa Adventného obdobia zapaľujeme každý deň jednu fialovú sviecu, v druhom týždni dve fialové sviece. V treťom týždni zapaľujeme navyše ružovú sviecu a počas štvrtého týždňa horia všetky štyri sviece. Svetlo adventných vencov narastá v prehlbujúcej sa tme neskorej jesene a začiatku zimy na severnej pologuli. Symbolizuje to pre nás svetlo Krista, ktoré žiari v temnote nášho zraneného a túžiaceho sveta. Katolíci a ďalší kresťania očakávajú v posvätných priestoroch svojich domovov oslavu narodenia Mesiáša.

Ako sa modliť
pomocou tejto knižky

Neexistuje jediný „správny“ spôsob, ako používať túto knižku. Ak žijete sami, môžete sa modliť s priateľmi alebo rodinou na diaľku. Každý si zapáli sviece na svojom adventnom venci a spojíte sa v spoločnej modlitbe. Alebo si popri modlitbe a zamyslení môžete písať denník. V prípade, že žijete s inými dospelými, prispôsobte si modlitbu a zamyslenie podľa potrieb domácnosti. Ak máte deti, zapojte ich vhodným spôsobom. Mladšie budú s radosťou sledovať zapaľovanie sviec, počúvať biblické čítania, prípadne aj viesť modlitbu. Staršie deti si možno najviac užijú krátke chvíle pokoja uprostred svojho rušného dňa. Všetci môžete pri modlitbe spievať, pretože, ako povedal pravdepodobne svätý Augustín: „Kto spieva, dvakrát sa modlí.“

Ak budú prítomné deti, možno sa rozhodnete vynechať písomnú úvahu, ktorá nasleduje každý deň po krátkom biblickom čítaní. Namiesto nej sa môžete sústrediť na jednoduché úkony: stretnúť sa, zapáliť sviece, pomodliť sa, zaspievať a počúvať Božie slovo. Spýtajte sa detí, čo si myslia o Adventnom období, o týchto krátkych úkonoch a biblickom čítaní alebo čo by chceli povedať Ježišovi. Podeľte sa s nimi o svoje myšlienky. Rozhovor o viere nie je o správnych a nesprávnych odpovediach, ale o tom, aby sme si navzájom povedali, čomu veríme, nad čím uvažujeme alebo čo milujeme na Bohu. Niekedy ide najmä o otázky, ktoré majú deti. Ak na ne nemáte okamžité odpovede, hovorte o tom, ako by ste ich mohli nájsť – a potom ich spoločne hľadajte.

Od 17. do 23. decembra sa modlíme veľké antifóny (antiphonae maiores), ktoré nazývame aj ó-antifóny. Sú prevzaté z vešpier (z Liturgie hodín) na tieto dni. Každá antifóna oslavuje jeden z Kristových titulov a v tejto knihe sa nachádza na začiatku modlitieb na príslušný deň.

Modlím sa, aby nasledujúce strany boli pre vašu rodinu alebo domácnosť bránou k hlbokému pokoju dobre prežitého Adventného obdobia. Verím, že vďaka niekoľkým minútam každodenného ticha, čítaniu Svätého písma, modlitbe, osobnému zamysleniu alebo spoločnému rozhovoru – a možno aj spevu – objavíte tiché útočisko pri svojom adventnom venci. Odložte akékoľvek stresujúce očakávania a predstavy o tom, aký by mal byť Advent. Dovoľte, aby sa stal časom jednoduchosti, sústredenia sa a posvätnej túžby po tom, na čom naozaj záleží. Nech vám toto obdobie veľkej nádeje priblíži srdcia a mysle ku Kristovi i k druhým v žiarivom svetle úžasnej Božej lásky!

Koniec ukážky